
На основу члана 138. став 1. Устава Републике Србије
 и  члана 37. Закона о Заштитнику грађана
 у поступку контроле законитости и правилности рада Републичког геодетског завода, Службе за катастар непокретности …, покренутом по притужби Б.Б., након окончаног испитног поступка Заштитник грађана је сачинио следећи

ИЗВЕШТАЈ СА ПРЕПОРУКАМА

Заштитнику грађана се 10. 05. 2022. године, притужбом обратио Б.Б., изражавајући незадовољство радом Републичког геодетског завода због недостављања решења број 952-…/21 од 01. 03. 2022. године.

Оцењујући наводе из притужбе, те чињеницу да је у конкретном случају реч о примени републичких закона, других прописа и општих аката Заштитник грађана је 19. 05. 2022. године, донео закључак о покретњу испитног поступка оцене законитости и првилности рада Републичког геодетског завода, Службе за катастар непокретности 31…/22 дел. бр. 12…. Наведеним закључком од Републичког геодетског завода затражено је да Заштитнику грађана достави обавештење о томе да ли је притужиоцу извршена уредна достава решења Службе број 952-…/21 од 01. 03. 2022. године, односно о свим наводима притужбе.

Изјашњавајући се по налогу Заштитника грађана, Републички геодетски завод, Служба за катастар непокретности обавестила је Заштитника грађана да је дана 01. 03. 2022. године Служба донела решење број 952-…/21 и да ће исто бити достављено странкама у поступку путем поште.

Сагледавајући важеће прописе и податке до којих се дошло током спроведеног испитног поступка законитости и правилности рада Заштитник грађана констатује да Републички геодетски завод, Служба за катастар непокретности није предузела све мере и активности у циљу уредне доставе притужиоцу решења број 952-…/21 од 01. 03. 2022. године, те је на тај начин повредио принципе добре управе, и отежао положај притужиоца у остварењу његових права и правних интереса. 

Поступајући на наведени начин, Служба за катастар непокретности  прекршила је законску обавезу да у складу са одредбама члана 39. Закона о поступку уписа у катастар непокретности и водова изврши лично достављање решења број 952-…/21 од 01. 03. 2022. године притужиоцу Б.Б., у поступку који се водио по његовом захтеву,  чиме је притужилац онемогућен да буде упознат са исходом поступка по поднетом захтеву.
Закон о државној управи
 у члану 9.  прописује да су органи управе дужни да странкама омогуће брзо и делотворно остваривање њихових права и правних интереса. Када решавају у управном поступку и предузимају управне радње, органи државне управе дужни су да користе она средства која су за странку најповољнија ако се  и њима постижу сврха и циљ закона.

Одредбама члана 75. став 1 – 3. Закона о општем управном поступку
 прописано је да је лично достављање обавезно када од дана достављања почиње да тече рок који не може да се продужи, као и онда када је то законом предвиђено, а састоји се од уручења писмена лицу коме је оно насловљено (прималац).

Одредбом члана 3. Закона о општем управном поступку прописано је да се овај закон примењује на поступање у свим управним стварима. Поједина питања управног поступка могу посебним законом да се уреде само ако је то у појединим управним областима неопходно, ако је то у сагласности са основним начелима одређеним овим законом и не смањује ниво заштите права и правних интереса странака зајемчених овим законом.

Одредбама члана 39. став 1 – 9.  Закона о поступку уписа у катастар непокретности и водова
  прописан је начин доставе решења које Служба доноси, када ће се  достава странци  сматрати  извршеном у случају пријема решења преко јединственог електронског сандучића, односно препорученом пошиљком преко поштанског оператора или оглашавања решења на веб презентацији Завода ако је адреса пребивалишта, односно боравишта, односно седишта странке непозната.

Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Непоштовање законских рокова у одлучивању онемогућава несметано одвијање правног промета као и заштиту и остваривање имовинских права и економских интереса грађана, што за последицу има стварање правне несигурности, а код грађана ствара неповерење у ефикасан рад надлежних институција којима су се обратили ради остварења и заштите њихових права. 

Органи јавне власти и јавни службеници увек делују у оквиру и на основу Устава, закона и других прописа и примењују правила и поступке прописане важећим прописима, старајући да се одлука по сваком захтеву донесе у разумном року, без одлагања, а у сваком случају најкасније у законом предвиђеном року. Поступак се мора водити без одуговлачења и са што мање трошкова за странку  и учесника у поступку, на начин да се изведу сви докази потребни за правилно и потпуно утврђивање чињеничног стања и доношење законите одлуке. 

Републички геодетски завод, Служба за катастар непокретности ће притужиоцу, без одлагања, извршити уредну доставу решења број 952-…/2021 од  01. 03. 2022.  године у складу са важећим законским прописима.

Републички геодетски завод, Служба за катастар непокретности ће у будућем раду водити рачуна да се не понављају пропусти као што је утврђен овом препоруком.  
Републички геодетски завод обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

Уколико Републички геодетски завод у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.

Против заузетог става о основаности притужбе није допуштено правно средство јер Заштитник грађана не одлучује о правима и обавезама физичких нити правних лица.

	ЗАМЕНИЦА ЗАШТИТНИКА ГРАЂАНА


	

	др Наташа Тањевић


Доставити:

- притужиоцу,

- Републичком геодетском заводу, Служби за катастар непокретности 
   - у списе предмета.

� „Сл. гласник РС“, бр. 98/06


� „Сл. гласник РС“, бр. 105/2021


� „Сл. Гласник РС“, бр. 79/2005, 101/2007, 95/2010, 99/2014, 47/2018 и 30/2018 – др. закон


� „Сл. Гласник РС“, бр. 18/2016 и 95/2018 – аутентично тумачење 


� „Сл. Гласник РС“, бр. 41/2018, 95/2018, 31/2019 и 15/2020

